
 Estatuts de ..............., SA

[bookmark: _Hlk182661722]Títol I
Denominació social, objecte, durada i domicili social

Article 1. Denominació social

La societat es denomina ..............., SA (la “societat”), i es regeix per aquests estatuts i per les disposicions legals aplicables. 

Article 2. Objecte

La societat té per objecte ............... . El codi de la classificació nacional d’activitats econòmiques (CNAE) corresponent a l’activitat principal de la societat és el ............... .[footnoteRef:1] [1:  L’escriptura pública que documenti aquests estatuts socials i la seva inscripció en el Registre Mercantil han de contenir necessàriament el codi CNAE corresponent a l’activitat principal que desenvolupi la societat, sense que sigui necessari fer constar el codi CNAE de totes i cadascuna de les activitats compreses en l’objecte social, si aquest en conté diverses. És recomanable que el codi indicat coincideixi exactament amb algun dels epígrafs del llistat oficial CNAE vigent, atesa la doctrina reiterada que confirma la suspensió de la inscripció quan no hi ha correspondència entre el codi indicat i el llistat oficial, o quan no s’identifica a quina de les activitats integrants de l’objecte social correspon el codi assenyalat com a principal.
] 


La societat pot desenvolupar les activitats que integren l’objecte social de forma directa o indirecta, i també pot ser titular de participacions en societats amb un objecte idèntic o anàleg. Queden excloses totes les activitats per a les quals la llei exigeixi requisits especials que aquesta societat no compleixi. Si per a l’exercici d’algunes de les activitats compreses en l’objecte social les lleis exigeixen alguna titulació professional, autorització administrativa o inscripció en registres públics, la societat ha de realitzar aquestes activitats per mitjà d’una persona que tingui la titulació professional requerida i, en tot cas, les ha de realitzar després d’haver complert els requisits administratius exigits.


Article 3. Durada

La durada de la societat és indefinida; per tant, la societat continua existint fins que es produeixi qualsevol dels motius de dissolució previstos en aquests estatuts o en la llei. La societat comença les seves operacions en la data que consta en l’escriptura de constitució.

Article 4. Domicili social

El domicili social de la societat s’estableix a ............... . 

L’òrgan d’administració de la societat pot acordar l’establiment, el tancament o el trasllat de sucursals, agències o oficines de representació, així com el trasllat del domicili social dins del terme municipal on hagi estat establerta. 

Títol II
Capital social, drets i obligacions dels accionistes, normes que regeixen la transmissió d’accions, registre d’accions inscrites i estructura de societat unipersonal

Article 5. Capital social

El capital social ascendeix a ............... euros (............... €). Aquest capital social està representat per ............... accions ordinàries nominals, numerades consecutivament de la 1 a la ..............., ambdues incloses, cadascuna amb un valor nominal de ............... euros (............... €), totes subscrites i desemborsades íntegrament, sense distinció de classes, i totes amb els mateixos drets.[footnoteRef:2] [2:  En completar els imports del capital social i el nombre i el valor nominal de les accions, cal verificar, d’una banda, que el capital social no sigui inferior a 60.000 €, mínim legal per a la societat anònima conforme a l’article 4 de la LSC, i que, si les accions no estan íntegrament desemborsades, consti expressament la part desemborsada, que no pot ser inferior al 25% del valor nominal de cada acció, de conformitat amb l’article 78 de la LSC.
] 



Les accions són nominatives i estan representades per mitjà de títols. Es preveu la possibilitat d’emetre títols múltiples.

Article 6. Drets i obligacions dels accionistes

[bookmark: _Hlk182482028]Les accions atorguen al seu titular legítim la condició d’accionista. Aquesta condició implica, per a l’accionista, el ple compliment d’aquests estatuts i l’acceptació de les resolucions que adoptin els òrgans de govern de la societat, dins de les seves competències respectives, i sens perjudici dels drets d’impugnació d’aquestes resolucions permesos pel Reial decret legislatiu 1/2010, de 2 de juliol, pel qual s’aprova el text refós de la Llei de societats de capital (“LSC”).

Cada acció atorga al seu titular el dret d’exercir els drets econòmics i polítics que estableix la LSC.

Article 7. Normes que regeixen la transmissió d’accions

a) Transmissió voluntària per actes inter vivos

[bookmark: _Hlk114769075]La transmissió voluntària d’accions per actes inter vivos entre accionistes és totalment lliure, com també ho són les transferències efectuades en favor del cònjuge, d’ascendents o descendents d’un accionista, i les efectuades en favor d’entitats que pertanyin al mateix grup, en el sentit de l’article 42 del Codi de comerç. A aquest efecte, cal que l’accionista transmetent, en el moment de la transmissió, tingui, directament o indirectament, el control d’una altra o altres societats, o que estigui sotmès, junt amb aquesta o aquestes, al control directe o indirecte d’una mateixa persona física o jurídica.

Qualsevol altra transmissió proposada que un accionista tingui la intenció de fer a una persona externa a la societat s’ha de notificar per escrit a l’òrgan d’administració per qualsevol mitjà que en garanteixi la recepció, i cal especificar el nombre i els números de sèrie de les accions que s’han de transferir, i els altres termes de la transmissió proposada. L’òrgan d’administració de la societat ha de notificar per escrit als altres accionistes la intenció de venda de l’accionista transmetent, per qualsevol mitjà que en garanteixi l’acusament de recepció, en un termini de quinze dies naturals des de la recepció de la notificació de l’accionista transmetent. 

Els accionistes poden exercir el seu dret de preferència en el termini de trenta dies naturals des de la recepció de la notificació de l’òrgan d’administració de la societat. Si diversos accionistes de la societat estan interessats a adquirir les accions de l’accionista cedent, les accions a transferir s’han de distribuir entre ells en proporció als seus percentatges d’accionariat respectius. Quan això doni lloc a fraccions indivisibles, aquestes s’assignen per sorteig.

En cas que cap accionista no exerceixi el seu dret de preferència en el termini indicat, la mateixa societat pot optar, en el termini de deu dies naturals comptats des de la finalització del termini esmentat, entre permetre la transmissió projectada o adquirir ella mateixa les accions, en els termes i amb els requisits que estableix la LSC per a l’adquisició derivativa d’accions pròpies. Si la societat no exerceix aquest dret d’adquisició dins del termini indicat, l’accionista transmetent queda lliure per transmetre les seves accions en els termes notificats, sempre que la transmissió es dugui a terme dins dels sis mesos posteriors a la notificació de la intenció de vendre les seves accions. En cas contrari, s’ha de repetir el procediment establert en aquest article.

b) Transmissions mortis causa

La transmissió d’accions per herència o llegat no està subjecta a cap limitació si l’adquirent és ascendent, descendent o cònjuge de l’accionista difunt. En cas contrari, la societat pot rebutjar la inscripció de la transmissió al llibre registre d’accions nominatives, presentant a l’hereu un adquirent de les accions o oferint-se a adquirir-les ella mateixa pel seu valor raonable en el moment en què se sol·liciti la inscripció en aquest llibre, de conformitat amb el que preveu l’article 124.2 de la LSC en relació amb l’article 146 de la LSC. S’entén que el valor raonable és el que determini un expert independent, diferent de l’auditor de comptes de la societat, que, a sol·licitud de qualsevol persona interessada, nomenin a aquest efecte els administradors i administradores de la societat.

c) Transmissions forçoses

En cas que l’adquisició de les accions es produeixi com a conseqüència d’un procediment judicial o administratiu d’execució, resulta aplicable el mateix règim previst en aquests estatuts per a les transmissions mortis causa. En conseqüència, la societat pot rebutjar la inscripció de la transmissió al llibre registre d’accions nominatives, presentant a la part adjudicatària una persona adquirent de les accions o oferint-se a adquirir-les ella mateixa pel seu valor raonable en el moment en què se sol·liciti la inscripció en aquest llibre.

S’entén que el valor raonable és el que determini un expert independent, diferent de l’auditor de comptes de la societat, que, a sol·licitud de qualsevol persona interessada, nomenin a aquest efecte els administradors i administradores de la societat, de conformitat amb el que preveu l’article 124.2 de la LSC en relació amb l’article 146 de la LSC, aplicable per remissió de l’article 125 de la LSC.

Aquest dret d’adquisició s’ha d’exercir dins del termini que resulti aplicable conforme a la legislació processal o administrativa que reguli el procediment d’execució corresponent, sens perjudici de la resta de tràmits que s’hagin de seguir per a la seva efectivitat conforme a aquesta legislació.

d) Altres disposicions

Les normes que regulen la transmissió d’accions són les vigents en la data en què l’accionista hagi notificat a la societat la seva intenció de transferir les accions o, si escau, en la data del seu decés.

Les transmissions d’accions que no compleixin les disposicions de la llei o aquests estatuts no tenen efecte davant la societat.

Article 8. Registre de les accions inscrites

La societat ha de portar un llibre registre d’accions nominatives, a càrrec i sota la responsabilitat de l’òrgan d’administració, i en el qual s’han d’inscriure les dades personals dels accionistes, les accions que cadascun posseeix i qualsevol modificació d’aquestes, així com les transmissions inter vivos, forçoses o mortis causa d’accions i la creació de drets reals o gravàmens sobre aquestes. Qualsevol accionista pot consultar aquest llibre registre d’accions nominatives, i tant ell mateix com qualsevol titular de drets reals o gravàmens sobre les accions poden sol·licitar la certificació de les accions o drets registrats a nom seu.

Qualsevol adquisició d’accions, ja sigui inter vivos, forçosa o mortis causa, s’ha de notificar per escrit a l’òrgan d’administració de la societat per qualsevol mitjà que en garanteixi la recepció, i cal indicar el nom i els cognoms o la raó social, la nacionalitat, l’adreça i altres dades d’identificació del nou accionista. Això en permet la inscripció en el llibre registre d’accions nominatives corresponent i que el nou accionista pugui exercir els seus drets dins de la societat.

Article 9. Estructura d’accionista únic

Si, en qualsevol moment, totes les accions esdevenen propietat d’un sol accionista, aquest fet s’ha de formalitzar en una escriptura pública, que s’ha de presentar al Registre Mercantil i que ha d’especificar la identitat de l’accionista únic. Si no es fa dins dels sis mesos següents a la data en què la societat esdevingui una societat unipersonal, l’accionista és responsable il·limitadament dels deutes de la societat contrets durant el període de societat unipersonal.

El fet que la societat sigui una societat unipersonal també s’ha d’indicar en tota la documentació de la societat, com ara la correspondència o les factures, entre d’altres.

Les decisions de l’únic soci s’han de fer constar en una acta signada per ell, i les ha d’executar ell mateix o l’òrgan d’administració de la societat.

Els contractes subscrits entre l’accionista únic i la societat han de constar per escrit o en la forma documental que exigeixi la llei d’acord amb la seva naturalesa, i s’han de transcriure a un llibre registre de la societat, que s’ha de legalitzar conforme al que es disposa per als llibres d’actes de les societats. En la memòria anual cal fer referència expressa i individualitzada a aquests contractes, amb indicació de la seva naturalesa i les seves condicions. En cas de concurs de l’accionista únic o de la societat, no són oposables a la massa els contractes compresos en aquest apartat que no hagin estat transcrits al llibre registre i que no es trobin consignats en la memòria anual, o que ho hagin estat en una memòria no dipositada conforme a la llei. Durant el termini de dos anys a comptar des de la data de subscripció d’aquests contractes, l’accionista únic respon davant la societat dels avantatges que hagi obtingut directament o indirectament en perjudici d’aquesta com a conseqüència d’aquests contractes.

Article 9 bis. Pàgina web corporativa i comunicacions electròniques

La societat pot disposar d’una pàgina web corporativa, la creació de la qual ha d’acordar la Junta General. Llevat de disposició estatutària en contra, la modificació, el trasllat o la supressió de la pàgina web són competència de l’òrgan d’administració. L’acord de creació, modificació, trasllat o supressió de la pàgina web s’ha de fer constar al full de la societat obert en el Registre Mercantil i s’ha de publicar en el Butlletí Oficial del Registre Mercantil, en els termes de l’article 11 bis de la LSC.

Les comunicacions entre la societat i els accionistes, incloent-hi la remissió de documents, sol·licituds i informació, poden realitzar-se per mitjans electrònics, sempre que l’accionista hagi acceptat aquest sistema de comunicació. La societat ha d’habilitar, si escau a través de la pròpia pàgina web corporativa, el dispositiu de contacte que permeti acreditar la data indubtable de recepció, així com el contingut dels missatges electrònics intercanviats amb els accionistes, de conformitat amb l’article 11 quater de la LSC.

Títol III
Òrgans de govern de la societat

Article 10. Definició

Són òrgans d’aquesta societat la Junta General d’Accionistes i l’òrgan d’administració.

A) De la Junta General

Article 11. Funció

Els accionistes, reunits en Junta General, convocada i constituïda degudament conforme a aquests estatuts socials, decideixen per les majories previstes legalment o estatutàriament sobre els assumptes propis de la competència d’aquest òrgan. Tots els accionistes, incloent-hi els dissidents i els absents, queden sotmesos als acords de la Junta General, sens perjudici dels drets o les facultats d’impugnació i d’altra índole que els concedeixi la llei. 


Article 12. Tipus

Les juntes generals poden ser ordinàries o extraordinàries i les ha de convocar l’òrgan d’administració, amb excepció de la Junta General universal.

La Junta General Ordinària s’ha de reunir necessàriament dins dels sis primers mesos de cada exercici, per valorar la gestió social; aprovar, si escau, els comptes de l’exercici anterior, i decidir sobre l’aplicació del resultat. 

La Junta General Extraordinària és qualsevol altra que no sigui l’ordinària anual. L’òrgan d’administració de la societat la convoca sempre que ho consideri necessari o convenient per als interessos socials i, en tot cas, en les dates o els supòsits que determinin la LSC i aquests estatuts socials.

Article 13. Forma de la convocatòria

Les juntes generals han de ser convocades per l’òrgan d’administració de la societat amb, com a mínim, trenta dies naturals d’antelació a la data prevista per a la celebració de la Junta General, mitjançant un anunci publicat a la pàgina web corporativa de la societat, si aquesta hagués estat creada, inscrita i publicada en els termes de l’article 11 bis de la LSC. Quan la societat no hagi acordat la creació de la seva pàgina web o aquesta encara no estigui inscrita i publicada, la convocatòria s’ha de publicar en el Butlletí Oficial del Registre Mercantil i en un dels diaris de major circulació a la província on estigui situat el domicili social. En substitució d’aquesta forma de convocatòria, la convocatòria pot realitzar-se per qualsevol procediment de comunicació individual i escrit que asseguri que tots els accionistes reben l’anunci.

La convocatòria ha d’indicar clarament els assumptes a tractar, així com la data, l’hora i el lloc de la reunió. El compliment d’aquests requisits s’ha de certificar amb una declaració feta per la persona que expedeixi el certificat, sota la seva pròpia responsabilitat.

En cap cas la Junta General pot tractar un assumpte no inclòs en l’ordre del dia, amb les excepcions previstes legalment o quan es tracti d’una Junta General de caràcter universal constituïda d’acord amb el que disposa l’article següent.

Article 14. Junta universal

No obstant el que disposa l’article 13, la Junta General queda constituïda vàlidament, en qualsevol lloc i per tractar qualsevol assumpte, sense necessitat de convocatòria prèvia, sempre que hi sigui present tot el capital social i les persones assistents acceptin, per unanimitat, celebrar la Junta General, que té llavors el caràcter d’universal.

Així mateix, i complint-se els requisits del paràgraf precedent, poden celebrar-se juntes universals encara que els concurrents es trobin en llocs geogràfics diferents, sempre que estiguin interconnectats entre si per videoconferència o altres mitjans telemàtics que permetin el reconeixement i la identificació de les persones assistents i la comunicació permanent entre elles.

Article 15. Quòrum[footnoteRef:3] [3:  El percentatge de quòrum en primera convocatòria per als acords ordinaris no pot ser inferior al 25% del capital subscrit amb dret de vot, conforme a l’article 193.1 de la LSC (els estatuts poden fixar un quòrum superior, mai inferior). En segona convocatòria, si es vol fixar un quòrum mínim diferent de “sigui quin sigui el capital que hi concorri”, aquest ha de ser necessàriament inferior al fixat o exigit per a la primera convocatòria, conforme a l’article 193.2 de la LSC. Per a les matèries de l’article 194 LSC (augment o reducció de capital, modificacions estatutàries, emissió d’obligacions, transformació, fusió, escissió o cessió global d’actiu i passiu) ja s’ha incorporat més amunt el quòrum reforçat mínim legal del 50% en primera convocatòria i del 25% en segona, sens perjudici que els estatuts puguin elevar aquests percentatges mínims. Correlativament, l’article 18 d’aquests estatuts incorpora la majoria de vot reforçada que exigeix l’article 201.2 de la LSC per a l’adopció d’aquests mateixos acords.
] 


La Junta General d’Accionistes queda constituïda vàlidament en primera convocatòria quan els accionistes presents o representats posseeixin, com a mínim, el ...............% del capital subscrit amb dret de vot. 

En segona convocatòria, és vàlida la constitució de la Junta General quan els accionistes presents o representats posseeixin, com a mínim, el ...............% del capital subscrit amb dret de vot.

No obstant el que disposa l’apartat anterior, perquè la Junta General ordinària o extraordinària pugui acordar vàlidament l’augment o la reducció del capital social i qualsevol altra modificació dels estatuts socials, l’emissió d’obligacions, la supressió o la limitació del dret d’adquisició preferent de noves accions, així com la transformació, la fusió, l’escissió o la cessió global d’actiu i passiu, és necessària, en primera convocatòria, la concurrència d’accionistes presents o representats que posseeixin, com a mínim, el 50% del capital subscrit amb dret de vot.

En segona convocatòria, és suficient la concurrència del 25% del capital esmentat.


Article 16. Assistència a la Junta General

Tots els accionistes tenen dret a assistir a la Junta General.

Els membres de l’òrgan d’administració de la societat han d’assistir a la Junta General, i el president o presidenta de la Junta General pot autoritzar la presència de qualsevol persona. No obstant això, aquesta autorització pot ser revocada per la mateixa Junta General.

L’assistència a la Junta General pot realitzar-se acudint al lloc on hagi de celebrar-se la reunió, o bé, si escau, a altres llocs que hagi disposat la societat, si així s’indica en la convocatòria. En tot cas, aquests altres llocs s’han de trobar connectats amb el primer per sistemes de videoconferència o altres mitjans telemàtics que permetin el reconeixement i la identificació de les persones assistents i la comunicació permanent entre elles.

Les persones que assisteixin a qualsevol dels llocs especificats a la convocatòria es consideren presents a una única reunió, que s’entén celebrada al lloc principal.

Així mateix, l’òrgan d’administració pot acordar la celebració de la Junta General sense assistència física dels accionistes o dels seus representants, sempre que la seva identitat i legitimació es garanteixin degudament i que es reconegui als accionistes i als seus representants l’exercici en temps real dels drets de paraula, informació, proposta de participació en la deliberació i vot que els corresponguin, en els termes previstos a l’article 182 bis de la LSC. En aquest cas, la convocatòria de la Junta ha d’indicar aquesta circumstància, així com els tràmits i procediments que han de seguir-se per al registre i la formació de la llista d’assistents, per a l’exercici dels drets dels accionistes i perquè tot es reculli adequadament en l’acta del desenvolupament de la Junta.

Article 17. Representació a la Junta General

Tot accionista que tingui dret d’assistència pot fer-se representar en la Junta General per una altra persona, encara que aquesta no sigui accionista. La representació conferida sempre és revocable i s’entén revocada per l’assistència personal —tant física com telemàtica— de la persona representada a la Junta General.

La representació ha de conferir-se per escrit i amb caràcter especial per a cada Junta General, mitjançant carta adreçada al president o presidenta de la Junta General, o bé per mitjans electrònics o qualssevol altres mitjans de comunicació a distància que garanteixin degudament la identitat de l’accionista que l’atorga.

No obstant això, és vàlida la delegació general per a l’exercici del vot atorgada en document públic a favor d’un altre accionista o del cònjuge, un ascendent o descendent del representat, i la conferida amb caràcter general a favor de qualsevol persona, mitjançant apoderament en document públic amb facultats per administrar tot el patrimoni que el representat tingui en territori nacional.

Quan s’hagin atorgat diversos poders, preval el de la data més recent.

Article 18. Mode de deliberar i adoptar acords

Són president o presidenta i secretari o secretària de la Junta General les persones que designin els accionistes assistents a la reunió. 

El president o presidenta concedeix la paraula i determina la durada i l’ordre dels discursos, així com quan s’han de concloure.

Abans d’entrar en l’ordre del dia, s’ha de confeccionar la llista d’assistents, en què s’ha de fer constar el nom dels accionistes assistents i el dels accionistes representats, així com el nombre d’accions pròpies o alienes amb què concorren i els vots que els corresponen. Els accionistes que, per haver-ho previst a la convocatòria, assisteixin per mitjans telemàtics, es consideren assistents a la Junta General segons el que preveu l’article 182 de la LSC. 

Al final de la llista d’assistents, s’ha de determinar el nombre d’accionistes presents o representats, l’import del capital social que representen i el nombre de vots que cadascun té dret a exercir.

Confeccionada la llista d’assistents, el president o presidenta de la Junta General, si escau, la declara constituïda vàlidament i determina si aquesta pot entrar a debatre tots els assumptes inclosos en l’ordre del dia. Així mateix, sotmet a la Junta General, si escau, l’autorització per a la presència en aquesta d’altres persones. 

Oberta la sessió, el secretari o secretària llegeix els punts de l’ordre del dia i es delibera sobre aquests. El president o presidenta dirigeix les deliberacions, i concedeix la paraula primer als que l’hagin sol·licitada per escrit i, després, als que la demanin verbalment en la reunió, i sempre per rigorós ordre de petició dins d’aquesta preferència. Finalment, se sotmeten a votació les diferents propostes d’acords.

Cada acció atorga al seu titular un vot, i les resolucions s’adopten per majoria simple dels vots vàlids emesos. Una resolució es considera adoptada quan obtingui més vots a favor que en contra, en relació amb el capital present o representat. Les excepcions a aquesta norma són: (i) les esmenes als estatuts socials; (ii) altres resolucions per a les quals la Llei de societats de capital requereix una majoria especial, i (iii) els assumptes que es detallen en el paràgraf següent.

Per a l’adopció dels acords a què es refereix l’apartat corresponent de l’article 15 d’aquests estatuts (augment o reducció de capital i qualsevol altra modificació dels estatuts socials, emissió d’obligacions, supressió o limitació del dret d’adquisició preferent de noves accions, transformació, fusió, escissió o cessió global d’actiu i passiu), si el capital present o representat supera el 50% n’hi haurà prou que l’acord s’adopti per majoria absoluta. No obstant això, es requereix el vot favorable de les dues terceres parts del capital present o representat a la Junta quan, en segona convocatòria, hi concorrin accionistes que representin el 25% o més del capital subscrit amb dret de vot, sense arribar al cinquanta per cent 50%.

En tot cas, s’han de votar de forma separada, encara que figurin en el mateix punt de l’ordre del dia: (i) el nomenament, la ratificació, la reelecció o la separació de cada administrador o administradora; (ii) en la modificació dels estatuts socials, la de cada article o grup d’articles que tingui autonomia pròpia, i (iii) qualsevol altre assumpte respecte del qual així ho estableixin la llei o aquests estatuts.

Un accionista no pot exercir el seu dret de vot en els casos de conflicte d’interessos específic previst per llei.

Article 19. Actes de la Junta General

Els acords adoptats per la Junta General (o les decisions de l’accionista únic, si escau) s’han de consignar en acta, que cal transcriure al llibre corresponent i ha de contenir la llista d’assistents i les altres mencions exigides per la LSC i pel Reglament del Registre Mercantil.

Els actes s’aproven de la manera que prescriu la normativa, i, un cop aprovades, són executables a partir de la data en què s’aproven.

Els certificats de les actes són expedits per l’òrgan d’administració. Així mateix, l’execució dels acords de la Junta General correspon a l’òrgan d’administració de la societat. 

B) De l’òrgan d’administració

Article 20. Mètodes d’organització de l’administració

L’administració i la representació de la societat, tant davant com fora dels tribunals, corresponen a l’òrgan d’administració.

L’òrgan d’administració pot estar format, a elecció de la Junta General, per: (a) un administrador únic o una administradora única; (b) un mínim de dos i un màxim de ............... administradors i administradores que actuïn solidàriament; (c) un mínim de dos i un màxim de ............... administradors i administradores que actuïn conjuntament, o (d) un Consell d’Administració integrat per un mínim de tres i un màxim de dotze membres, que actua col·legiadament. 

Correspon a la Junta General optar, en cada moment, per qualsevol d’aquestes alternatives, sense que això requereixi cap modificació estatutària, de conformitat amb l’article 23.e de la LSC. El nomenament de l’òrgan d’administració concret i de les persones que l’integrin s’ha d’inscriure en el Registre Mercantil.

[bookmark: _DV_M203][bookmark: _DV_M204]Per ocupar el càrrec d’administrador o administradora no és necessari ser accionista.

[bookmark: _DV_M205]La designació de la persona que hagi d’ocupar el càrrec d’administrador o administradora correspon a la Junta General. 

Article 21. Durada del càrrec 

La Junta General nomena els administradors i administradores. El nomenament pot recaure en persones que tinguin o no la qualitat d’accionistes, i es poden nomenar, a més dels titulars, administradors i administradores suplents per al cas que un o diversos d’ells deixin d’ocupar el càrrec per qualsevol causa. 

Els administradors i administradores exerceixen el seu càrrec pel termini de sis anys, i la Junta General els pot destituir en qualsevol moment encara que la destitució no consti en l’ordre del dia.

Correspon a l’òrgan d’administració el poder de representació, segons les regles de l’article 185 del Reglament del Registre Mercantil.

Cap persona subjecta a qualsevol prohibició o incompatibilitat legal pot ocupar un càrrec a la societat o, si escau, exercir-lo.

Article 22. Retribució de l’òrgan d’administració

El càrrec d’administrador o administradora és gratuït. No obstant això, el càrrec de conseller executiu o consellera executiva, si n’hi ha, és retribuït, i en aquest cas la remuneració està composta, de manera acumulativa i simultània, pels conceptes retributius següents: (a) una assignació fixa anual, pagadora en diners, en espècie o de manera mixta; (b) una quantitat variable anual en funció del compliment d’objectius quantitatius i/o qualitatius vinculats a paràmetres generals de referència com el compliment del pressupost anual, el creixement de la xifra de negoci, el marge d’explotació (EBITDA) o altres indicadors financers o operatius anàlegs de la societat; (c) dietes d’assistència; (d) aportacions a sistemes d’estalvi o previsió social; (e) subscripció d’assegurances de vida o de responsabilitat civil, i (f) una indemnització per destitució anticipada en les funcions executives no motivada per un incompliment de les seves funcions. La Junta General ha de fixar anualment, dins d’aquest marc estatutari, els indicadors, els paràmetres o les referències concrets aplicables a la quantitat variable de l’apartat (b), sense que en cap cas pugui suprimir o substituir cap dels conceptes retributius aquí enumerats.

L’import màxim de la remuneració anual dels consellers executius en la seva condició de tal ha de ser aprovat per la Junta General i roman vigent mentre no se n’aprovi la modificació. La remuneració dels membres de l’òrgan d’administració en exercici de funcions executives ha de guardar en tot cas una proporció raonable amb la importància de la societat, la situació econòmica que tingui en cada moment i els estàndards de mercat d’empreses comparables. Quan l’òrgan d’administració sigui un Consell d’Administració i un dels seus membres sigui nomenat conseller executiu o se li atribueixin funcions executives, aquest ha de subscriure amb la societat un contracte que detalli tots els conceptes retributius que pugui percebre per l’exercici d’aquestes funcions. Aquest contracte ha de ser aprovat prèviament pel Consell d’Administració amb el vot favorable de les dues terceres parts dels seus membres. El conseller afectat s’ha d’abstenir d’assistir a la deliberació i de participar en la votació, i el contracte aprovat s’ha d’incorporar com a annex a l’acta de la sessió corresponent.

Article 23. El Consell d’Administració

1. Estructura del Consell d’Administració

El Consell d’Administració està format per un mínim de tres i un màxim de dotze consellers i conselleres. El Consell d’Administració ha de nomenar un president o presidenta i un secretari o secretària i també pot nomenar un secretari o secretària adjunt i un president o presidenta adjunt. El secretari o secretària i el secretari o secretària adjunt no han de ser necessàriament consellers o conselleres. 

El Consell d’Administració pot designar, d’entre els seus membres, un o diversos consellers delegats, o bé constituir una comissió executiva, i delegar-hi de forma permanent totes les facultats delegables que li corresponguin d’acord amb la llei i aquests estatuts. L’acord de delegació i la designació dels seus titulars requereixen, per ser vàlids, el vot favorable de les dues terceres parts dels membres del Consell d’Administració, i no produeixen efectes fins a la seva inscripció en el Registre Mercantil. En tot cas, són indelegables les facultats que la LSC reservi indisponiblement a la competència del Consell d’Administració en ple.

2. Convocatòria i reunions del Consell d’Administració

El Consell d’Administració s’ha de reunir al domicili social de la societat, o en qualsevol altre lloc que el Consell d’Administració consideri oportú, almenys un cop per trimestre. 

Les reunions del Consell d’Administració també es poden celebrar per via telemàtica, sempre que s’utilitzin mitjans audiovisuals o telefònics que garanteixin la identificació, la interacció i la comunicació en temps real entre les persones assistents. Un membre del Consell d’Administració que participi en una reunió d’aquesta manera per mitjans electrònics es considera, a tots els efectes, present a la reunió, i, per tant, és comptat en el quòrum d’assistència i té dret a vot. Això és així sempre que (a) la societat adopti mesures raonables per verificar que cada persona que es considera present i autoritzada a votar a la reunió per mitjans electrònics és un membre del Consell d’Administració; (b) la societat adopta mesures raonables per proporcionar a aquest conseller o consellera l’oportunitat de participar en la reunió a distància i de votar sobre els assumptes que s’hi tracten, i (c) si algun conseller o consellera que assisteix a distància vota o fa alguna declaració durant la reunió, la societat n’ha de guardar un registre. A més, en les reunions a distància del Consell d’Administració, les resolucions es consideren aprovades en el lloc on es trobi el president o presidenta.

Les reunions del Consell d’Administració les convoca el president o presidenta o el seu substitut, que pot exercir aquesta facultat sempre que ho consideri oportú. En el cas que, després de sol·licitar-ho al president o presidenta, aquest no convoqui una reunió en el termini d’un mes sense causa justificada, poden convocar el Consell d’Administració els consellers i conselleres que constitueixin almenys un terç dels membres del Consell d’Administració.

Els consellers i conselleres han de ser convocats a totes les reunions del Consell d’Administració amb una antelació mínima de cinc dies naturals, excepte en casos d’urgència (a judici raonable del president o presidenta), en què el termini de preavís és de vint-i-quatre hores. 

Les notificacions de les reunions del Consell d’Administració les emet el president o presidenta, enviant l’avís de la reunió electrònicament a l’adreça electrònica que cada conseller i consellera es compromet a mantenir amb aquesta finalitat. A aquest efecte, la societat ha de disposar dels mitjans tècnics adequats per garantir la validesa legal de les comunicacions electròniques. 

3. Representació o delegació de vot

Els consellers i conselleres només poden ser representats en les reunions per un altre conseller o consellera. La representació s’atorga cas per cas per a cada reunió pels mitjans establerts, si escau, per la legislació vigent, i també per escrit (ja sigui en paper o electrònicament), o per qualsevol altre mitjà de comunicació a distància que garanteixi degudament la identitat del conseller o consellera que atorga l’autorització, adreçada al president o presidenta.

La representació és sempre revocable i es considera revocada automàticament amb l’assistència física o remota del membre del Consell a la reunió. 

4. Quòrum i adopció d’acords

El quòrum necessari per a qualsevol reunió del Consell d’Administració s’assoleix quan concorrin a la reunió, presents o representats degudament per un altre conseller o consellera, la majoria dels vocals. S’entén per majoria la meitat més un dels consellers i conselleres que integrin el Consell d’Administració en cada moment. Les fraccions resultants s’arrodoneixen per excés quan escaigui. 

El Consell d’Administració adopta els seus acords per majoria simple dels membres assistents a la reunió, tret d’aquells supòsits per als quals la LSC exigeixi majories diferents.

Cada conseller, inclòs el president o presidenta, té un vot, sens perjudici de qualsevol vot delegat que pugui tenir. 

5. Resolucions adoptades per escrit i sense reunió

Les resolucions que el Consell adopti pel procediment escrit sense reunió també són vàlides, sempre que cap conseller s’oposi a aquest mètode d’adopció de resolucions.

Tant el contingut escrit de les resolucions com els vots que tots els administradors i administradores emetin sobre aquestes poden expressar-se per mitjans electrònics.

Títol IV
Exercici social, comptabilitat, comptes anuals i destinació dels guanys

Article 24. Exercici social

L’exercici social coincideix amb l’any natural i, per tant, comença l’1 de gener i acaba el 31 de desembre de cada any.

Article 25. Comptabilitat

La societat, d’acord amb les disposicions del Codi de comerç, ha de portar uns comptes ordenats i adequats a les seves activitats mercantils, que permetin un registre cronològic de les operacions, així com la confecció d’inventaris i balanços.

Ha de legalitzar els llibres comptables el Registre Mercantil corresponent al lloc del domicili social.

Article 26. Comptes anuals i destinació dels guanys

L’òrgan d’administració de la societat ha de formular, en el termini màxim de tres mesos comptats a partir del tancament de l’exercici social, els comptes anuals. Aquests comprenen el balanç, el compte de pèrdues i guanys, l’estat de canvis en el patrimoni net, l’estat de fluxos d’efectiu, la memòria, l’informe de gestió, si escau, i la proposta d’aplicació del resultat. No obstant això, l’estat de canvis en el patrimoni net i l’estat de fluxos d’efectiu poden no ser obligatoris quan la societat pugui formular balanç abreujat, de conformitat amb la LSC. Els comptes anuals han de formular-se segons les disposicions del Pla general de comptabilitat vigent que sigui aplicable a la societat en aquest exercici; han de mostrar la imatge fidel del patrimoni, la situació financera i els resultats de la societat, i han d’estar signats per tots els membres de l’òrgan d’administració de la societat.

Els comptes anuals han de ser aprovats per la Junta General.

A partir de la convocatòria d’aquesta Junta General, qualsevol accionista pot examinar i obtenir de la societat, de forma immediata i gratuïta, els documents que hagin de ser sotmesos a l’aprovació d’aquella, així com l’informe dels auditors de comptes, en cas que n’hi hagi. La convocatòria ha de mencionar expressament aquest dret.

La Junta General ha de decidir igualment sobre l’aplicació del resultat de l’exercici, d’acord amb el balanç aprovat.

Article 27. Distribució de dividends

Els dividends s’han de distribuir entre els accionistes en proporció a la seva participació en el capital social de la societat.

Títol V
Dissolució i liquidació de la societat, separació i exclusió d’accionistes

Article 28. Dissolució i liquidació

La societat es dissol pels motius que estableix la LSC i altra legislació aplicable.

Acordada vàlidament la dissolució de la societat, queda obert el període de liquidació, tret dels supòsits d’absorció, fusió, escissió total o qualsevol altre de cessió global de l’actiu i el passiu.

Amb l’obertura del període de liquidació són destituïts del seu càrrec els administradors i administradores, els quals, no obstant això, queden convertits en liquidadors, tret que la Junta General que acordi la dissolució en nomeni d’altres. També, tret d’acord en sentit contrari de la Junta General, el poder de representació correspon a cada liquidador actuant individualment.

En cas de defunció o cessament del liquidador únic, de tots els solidaris, d’algun dels mancomunats o de la majoria dels que actuïn col·legiadament, qualsevol accionista o persona amb interès legítim pot sol·licitar al jutge de primera instància del domicili social que convoqui la Junta General per nomenar liquidadors. A més, qualsevol dels liquidadors que romangui en actiu pot convocar la Junta General amb aquest únic objecte.

La representació dels liquidadors s’estén a totes les operacions necessàries per a la liquidació de la societat. Cal un acord de la Junta General per acordar la cessió global de l’actiu i el passiu, i cal respectar en aquest cas el dret legal d’oposició dels creditors a la cessió.

Concloses les operacions de liquidació, aprovat el balanç final de liquidació i el projecte de divisió entre els accionistes de l’actiu resultant, sempre a proporció de la seva participació respectiva en el capital social, i satisfets els creditors o consignat l’import dels seus crèdits contra la societat en una entitat de crèdit del terme municipal en què radiqui el domicili social, els liquidadors han d’abonar en efectiu als accionistes la quota de liquidació corresponent a cadascun.

Article 29. Separació i exclusió d’accionistes

Són d’aplicació les causes legals d’exclusió i separació dels accionistes de la societat que consten regulades a la LSC, i són sempre d’aplicació els requisits i els efectes que determina la LSC per a un i altre supòsit.

Disposició final. Arbitratge[footnoteRef:4] [4:  S’ha designat el Tribunal Arbitral de Barcelona com a institució arbitral, coherent amb la voluntat d’inscripció al Registre Mercantil de Barcelona. Si es prefereix una altra institució arbitral, cal substituir-la abans de l’atorgament de l’escriptura. Recordeu, a més, que la clàusula d’arbitratge estatutària requereix el vot favorable de dos terços del capital social perquè sigui vàlid introduir-la (art. 11 bis de la Llei 60/2003), requisit que en el moment de la constitució es compleix automàticament en subscriure tots els fundadors la totalitat del capital.] 


Per a totes les qüestions que puguin sorgir entre la societat i els accionistes o entre aquests mateixos en relació amb l’execució o la interpretació d’aquests estatuts, incloent-hi la impugnació d’acords socials per part dels accionistes o dels administradors i administradores, les parts acorden que tot litigi, discrepància, qüestió o reclamació s’ha de resoldre definitivament mitjançant arbitratge de dret, d’acord amb la Llei 60/2003, de 23 de desembre, d’arbitratge. Se n’exceptuen els supòsits en què la llei determini un procediment imperatiu o una matèria no disponible que impedeixi sotmetre-la a arbitratge.

S’encomana l’administració de l’arbitratge i la designació dels àrbitres al Tribunal Arbitral de Barcelona, d’acord amb el seu reglament i els seus estatuts, i les parts es comprometen a complir el laude que es dicti. Aquesta clàusula d’arbitratge estatutària s’introdueix amb el vot favorable d’almenys dues terceres parts dels vots corresponents a les accions en què es divideix el capital social, de conformitat amb l’article 11 bis de la Llei 60/2003, de 23 de desembre, d’arbitratge.

Nota: l’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció, atès que es tracta d’un model creat per al foment del català a l’àmbit del dret.







image1.png




